CELEX: 32020R2208
Language: hu
Date: 2020-12-22 00:00:00
Title: A Bizottság (EU) 2020/2208 végrehajtási rendelete (2020. december 22.) az Egyesült Királyságnak a széna- és szalmaszállítmányok Unióba történő behozatalára feljogosított harmadik országok közé való felvételéről (EGT-vonatkozású szöveg)

2020.12.28.   
               
               
                  HU
               
               
                  Az Európai Unió Hivatalos Lapja
               
               
                  L 438/21
               
            
         A BIZOTTSÁG (EU) 2020/2208 VÉGREHAJTÁSI RENDELETE
         (2020. december 22.)
         az Egyesült Királyságnak a széna- és szalmaszállítmányok Unióba történő behozatalára feljogosított harmadik országok közé való felvételéről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 128. cikke (1) bekezdésére,
         mivel:
         
                     (1)
                  
                  
                     Bizonyos növényi termékek, köztük a széna és a szalma, a fertőző vagy ragályos betegségek állatokra való átterjedésének kockázatát hordozzák magukban.
                  
               
                     (2)
                  
                  
                     Az (EU) 2017/625 rendelet 128. cikkének (2) bekezdése rendelkezik azokról az elemekről, amelyeket bele kell foglalni az ilyen kockázatok visszaszorításához szükséges intézkedésekbe.
                  
               
                     (3)
                  
                  
                     A 136/2004/EK bizottsági rendelet (2) 9. cikke állategészségügyi ellenőrzéseket ír elő az említett rendelet IV. mellékletében felsorolt növényi termékek esetében, beleértve a szalmát és a szénát is. Az említett rendelet V. melléklete felsorolja azokat az országokat, amelyekből a tagállamok szénát és szalmát hozhatnak be, és meghatározza az ilyen behozatalra vonatkozó feltételeket.
                  
               
                     (4)
                  
                  
                     A szénára és a szalmára vonatkozó KN-kódok meghatározása az (EU) 2019/2007 bizottsági végrehajtási rendelet (3) I. mellékletében a 12. árucsoportban szerepel.
                  
               
                     (5)
                  
                  
                     Az (EU) 2019/2130 bizottsági végrehajtási rendelet (4) hatályon kívül helyezte a 136/2004/EK rendeletet, és ezzel egyidejűleg előírta, hogy a 136/2004/EK rendelet 9. cikke, valamint IV. és V. melléklete 2021. április 21-ig továbbra is alkalmazandó.
                  
               
                     (6)
                  
                  
                     Az (EU) 2019/2130 végrehajtási rendelet alkalmazandó az Unióba beléptetett szénára és szalmára. Az említett végrehajtási rendelet részletes szabályokat állapít meg a széna és a szalma tekintetében a határállomásokon elvégzendő okmányellenőrzésekre, azonossági ellenőrzésekre és fizikai ellenőrzésekre vonatkozóan.
                  
               
                     (7)
                  
                  
                     Tekintett arra, hogy a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban (a továbbiakban: kilépésről rendelkező megállapodás) előírt átmeneti időszak 2020. december 31-én lejár, az Egyesült Királyság kérelmezte, hogy folytathassa a széna és a szalma Unióba irányuló kivitelét.
                  
               
                     (8)
                  
                  
                     A széna és a szalma továbbá olyan áru, amellyel az állategészségügyi kockázatok is átvihetők. Az Egyesült Királyság jelenlegi állategészségügyi helyzete ugyanakkor nem vet fel aggályokat a széna és a szalma Unióba történő kivitelével kapcsolatban. Ezért helyénvaló az Egyesült Királyságból származó szénát és szalmát az Unióba való első érkezés helye szerinti határállomáson okmányellenőrzésnek, azonosság-ellenőrzésnek és fizikai ellenőrzésnek alávetni.
                  
               
                     (9)
                  
                  
                     Az Egyesült Királyság biztosította a 136/2004/EK rendeletben, az említett rendelet V. mellékletében felsorolt országok tekintetében előírt garanciákat abból a célból, hogy felvételt nyerjen azon harmadik országok jegyzékébe, amelyekből a tagállamok szénát és szalmát hozhatnak be. Figyelembe véve a lehetséges állategészségügyi kockázatot, valamint az Egyesült Királyság által nyújtott garanciákat, ezt a harmadik országot fel kell venni olyan harmadik országként, amelyből a tagállamok szénát és szalmát hozhatnak be, az uniós jognak Észak-Írország tekintetében az Egyesült Királyságra és az Egyesült Királyságban – a kilépésről rendelkező megállapodás Írországról/Észak-Írországról szóló jegyzőkönyvének a szóban forgó jegyzőkönyv 2. mellékletével összefüggésben értelmezett 5. cikke (4) bekezdésével összhangban – történő alkalmazásának sérelme nélkül.
                  
               
                     (10)
                  
                  
                     A 136/2004/EK rendelet jogalapját képező 97/78/EK tanácsi irányelvet (5) az (EU) 2017/625 rendelet 146. cikkének (1) bekezdése hatályon kívül helyezte, ezért az nem szolgálhat jogalapul az Egyesült Királyságnak a 136/2004/EK bizottsági rendelet V. mellékletébe történő felvételéhez.
                  
               
                     (11)
                  
                  
                     mivel az 136/2004/EK rendelet V. mellékletében szereplő azon harmadik országok jegyzéke, ahonnan a tagállamok szénát és szalmát hozhatnak be, 2021. április 21-ig továbbra is alkalmazandó, a Bizottság még nem fogadott el az (EU) 2017/625 rendelet 126. cikkének (1) bekezdése szerinti felhatalmazáson alapuló jogi aktust annak megállapítására, hogy szénát és szalmát csak olyan harmadik országból vagy harmadik ország olyan régiójából lehet az Unióba behozni, amely szerepel a Bizottság által e célból összeállított jegyzékben. Következésképpen az Egyesül Királyságot nem lehet az (EU) 2017/625 rendelet 127. cikkének (1) bekezdése szerinti jegyzékbe felvenni. Ezért az Egyesült Királyságot olyan harmadik országként kell felvenni, amelyből a tagállamok az (EU) 2019/2130 végrehajtási rendelettel összhangban a határállomásokon hatósági ellenőrzésnek alávetett árukon végrehajtandó műveletekre vonatkozó részletes szabályok érvényesülése függvényében hozhatnak be szénát és szalmát.
                  
               
                     (12)
                  
                  
                     Amíg a 136/2004/EK rendelet V. mellékletében szereplő jegyzéket fel nem váltja egy, az (EU) 2017/625 rendelettel összhangban elfogadott intézkedés, helyénvaló engedélyezni az Egyesült Királyságból származó széna és szalma Unióba történő behozatalát. Ez lehetővé tenné az Egyesült Királysággal folytatott kereskedelem folytatását, az Egyesült Királyság jelenlegi állategészségügyi helyzetének figyelembevétével.
                  
               
                     (13)
                  
                  
                     mivel a kilépésről rendelkező megállapodásban előírt átmeneti időszak 2020. december 31-én lejár, ezt a rendeletet 2021. január 1-jétől kell alkalmazni.
                  
               
                     (14)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A Nagy-Britanniából és a koronafüggőségekből érkező és onnan származó széna (az (EU) 2019/2007 végrehajtási rendelet I. mellékletének 12. árucsoportjában említett ex 1214 90 KN-kód) és szalma (az (EU) 2019/2007 végrehajtási rendelet I. mellékletének 12. árucsoportjában említett ex 1213 00 00 KN-kód) Unióba történő behozatala engedélyezett.
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 22-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  A Bizottság 136/2004/EK rendelete (2004. január 22.) a harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról (HL L 21., 2004.1.28., 11. o.)
         
            (3)  A Bizottság (EU) 2019/2007 végrehajtási rendelete (2019. november 18.) az (EU) 2017/625 európai parlamenti és tanácsi rendeletnek a határállomásokon végzett hatósági ellenőrzés alá vont állatok, állati eredetű termékek, szaporítóanyagok, állati melléktermékek és azokból származó termékek, valamint széna és szalma jegyzéke tekintetében történő alkalmazására vonatkozó szabályok megállapításáról, továbbá a 2007/275/EK határozat módosításáról (HL L 312., 2019.12.3., 1. o.).
         
            (4)  A Bizottság (EU) 2019/2130 végrehajtási rendelete (2019. november 25.) a határállomásokon hatósági ellenőrzésnek alávetendő állatokra és árukra vonatkozó okmányellenőrzések, azonossági ellenőrzések és fizikai ellenőrzések során és azokat követően végzendő műveletekre vonatkozó részletes szabályok megállapításáról (HL L 321., 2019.12.12., 128. o.).
         
            (5)  A Tanács 97/78/EK irányelve (1997. december 18.) a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról (HL L 24., 1998.1.30., 9. o.).